作者:張綱
標題:綠頭鴨・多麗
內容:愛家山。坐來心與雲閒。念平生、功名有志，暮年多病知難。眷簪纓、未容引去，奈猿鶴、久已催還。松菊關情，蓴鱸引興，昔人高韻照塵寰。細追想，山林鍾鼎，從古罕兼全。歸來好，皇恩賜可，拂袖欣然。望西清、猶叨法從，夢魂寧隔臺躔。蒔七松、便為小隱，開三徑、且樂餘年。賓友相過，雞豚為具，從容聊作飲中仙。君試聽，陽春佳闋，今日恰新傳。休辭酒，從教醉舞，踏碎花氈。